Det er ingen generell konsensus for hva som utgjør en klassiker. Det internasjonale sykkelforbundet har heller ikke inkludert begrepet i regelverket for landeveissykling. Eksperter og andre sykkelinteresserte bruker flere momenter for å avgjøre om et ritt er en klassiker; herunder rittets alder, tradisjon og historiske betydning, kommersiell interesse, hvor rittet avholdes, vanskelighetsgrad og hvilke ryttere rittet tiltrekker seg. Mange av disse momentene endrer seg imidlertid over tid, og påvirkes også av personlige oppfatninger.